**Dacă**

*Elena Liliana Popescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Dacă s-ar putea vreodată

Să măsori nemăsuratul,

Să cuprinzi nemărginirea,

Să stai, străbătând neantul,

Să fii nici unul, nici altul.

Dacă s-ar putea vreodată

Neiubind să fii iubirea,

Nesperând să fii speranța,

Nevorbind să fii vorbirea,

Negândind să fii gândirea.

Dacă s-ar putea vreodată

Să auzi neauzitul,

Să privești în nevăzut

Și să afli neștiutul,

Ar urma iar începutul?